Paîs Bas
I Paîs Bas (clamâts ancje Neerlande) a son un stât de Europe che al fâs part de Union Europeane dal 25 di Març dal 1957. Il stât al confine a Bonât cun la Belgjiche e a Jevât cun la Gjermanie. Dispès e si fevele dai Paîs Bas come Olande; in veretât la Olande e je dome une regjon dal paîs.
La capitâl e je Amsterdam, ma il guvier, il parlament e la residence dal sovran a si cjatin dutis a L'Agâr (Den Haag), dulà che a an la sede ancje la Cort Internazionâl di Justizie e il Tribunâl Penâl Internazionâl.
[cambie] Gjeografie
La carataristiche principâl de gjeografie olandese e je la planure: cirche il 50% de superficie al si cjate a mancul di un metri parsore dal nivel dal mâr. Une cjadene di dunis e dighis dilunc des cuestis e lis rivis dai flums principâi a impedissin che chestis zonis a vegnin inondadis, intant che un sisteme di pompis a gjavin la aghe di ploie di trop.
La lote par gjavâ il teritori al mâr e ai flums al è un dai temis ricorents de storie e de gjeografie olandese. Difat, une buine part dal teritori e je costitude di polders, terens discjolets al mâr o a lagunis e palûts costieris.
Il pont plui elevât dai Paîs Bas al è il Vaalserberg (321 m s.n.m.), tal estrem Sud-Est dal paîs.
[cambie] Politiche
Il sovran al à un rodul soredut cerimoniâl; i sôs compits principâi a son la sielte dal prin ministri e la nomine dai judiçs. Il sovran al po jessi sei un re, sei une regjine.
Il podê esecutîf al è afidât al guvier, vuidât dal prin ministri. Al dì di vuê, il prin ministri al è Jan-Peter Balkenende.
Il Parlament al esercite il podê legjislatîf, e al è componût di une Cjamare basse (150 membris) e une Cjamare alte (75 membris), con podês ridots.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn